**Ny Glommakryssing før 2030**

Den viktigste samferdselssaken øst for Glomma er ny Fetsundbru. Innbyggerne har ventet i flere tiår på en løsning som skal redusere kø, gjøre hverdagen bedre og gjøre at flere tar kollektivtrafikk. Vi har aldri vært nærmere enn i dag, men ett av de siste hindrene er et flertall i Stortinget når Nasjonal Transportplan (NTP) skal vedtas. Arbeiderpartiet kan ikke være partiet som stemmer nei til ny Glommakryssing.

Ny Glommakryssing er samfunnsøkonomisk lønnsomt, og vil lette hverdagen for folk på østsida av Glomma. Vi trenger bedre samferdselsløsninger for alle. Det betyr for alle som bor i Aurskog-Høland, Lillestrøm, Eidskog og Indre Østfold kommuner. Flere tusen mennesker står i kø hver eneste dag før, over og etter Fetsundbrua. Å bruke deler av dagen i kø gagner ikke samfunnet. For mange vil en køfri hverdag gjøre livet bedre. Det betyr kortere tid til jobben, mer fritid og mer tid med familien.

Prosjektet har allerede kommet Ap/Sp-regjeringen i møte når det gjelder økonomi. Vi vet at det blir knallharde prioriteringer i NTP. Prosjektet er allerede nedskalert og det er også delvis bompengefinansiert.

Nå trenger vi at alle brikkene faller på plass så raskt som mulig for at ny bru skal være ferdig før 2030. Derfor må ny Glommakryssing være blant de prioriterte samferdselsprosjektene (ferdig innen seks år) i ny Nasjonal Transportplan (NTP) som skal behandles i Stortinget før sommeren. Hvis ikke er prosjektet nok en gang skrinlagt og det av en Arbeiderparti-ledet regjering.

Ny Glommakryssing for alle er jobb nummer 1 for Akershus Arbeiderparti.

Vedtak:

1. Stortingsrepresentanter fra Akershus Arbeiderpartiet skal samlet stemme i Stortinget for ny Glommakryssing inn i prioritert gruppe i NTP.
2. Akershus Arbeiderparti skal gjøre alt for å realisere ny Glommakryssing innen 2030.

***Styrets innstilling: Sendes til Akershus Arbeiderparti som sak på neste representantskap.***